विचार और सम्वेदना की देहरी के इधर-उधर आवागमन करती और कभी दोनो की बाहें थाम सैर को निकल जाती अनामिका की कविता इस मानी में हिंदी की स्त्री कविता का महत्वपूर्ण पड़ाव है कि अनामिका जितना अच्छे से 'सेक्शुअल पॉलिटिक्स' को समझती हैं उतना ही वे 'टेक्स्चुअल पॉलिटिक्स' को भी बारीकी से समझती हैं। कविता के शिल्प को स्त्री कविता का शिल्प बनाते हुए अनामिका ने अपनी कविता में लगातार न सिर्फ एक स्त्री-भाषा को गढने की कोशिश की है बल्कि भाषा के 'मुच्छड़पन' की नस-नस जानते हुए उसे खूब अलटा-पलटा, फेरा,घुमाया, उठक-बैठक कराई है और वह बुलवाने की कोशिश की है जो स्त्री कहना चाहती है। जैसे रोटी फिराई जाती है चिमटे से कि पक जाए बराबर लेकिन जल न जाए ऐसे कविता में अनामिका स्त्री की उस 'चुप्पी' को शब्द देती हैं जो पुरुष की भाषाई मुखरता में अक्सर भीतर घुँट जाती है। अनामिका के यहाँ भाषा ही कविता है, वही लय है, वही शिल्प है, वही औजार है, वही पाठ है। भाषा के ज़रिए कवयित्री ने स्त्रीत्व को मुखर बनाया है।